****

**LIETUVOS RESPUBLIKOS ŠVIETIMO, MOKSLO IR SPORTO MINISTRAS**

**ĮSAKYMAS**

**DĖL PAGRINDINIO UGDYMO PROGRAMOS IR VIDURINIO UGDYMO PROGRAMOS III GIMNAZIJOS KLASĖS MOKINIŲ UGDYMO PROCESO ORGANIZAVIMO 2020–2021 MOKSLO METAIS**

2021 m. gegužės 6 d. Nr. V-725

Vilnius

Vadovaudamasi Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.2 papunkčiu:

1. N u s t a t a u, kad:

1.1. pagrindinio ugdymo programos ir vidurinio ugdymo programos III gimnazijos klasės mokiniams ugdymo procesas organizuojamas derinant kasdienį mokymo proceso organizavimo ir nuotolinį mokymo proceso organizavimo būdus;

1.2. pagrindinis pagrindinio ugdymo programos ir vidurinio ugdymo programos III gimnazijos klasės mokinių mokymo proceso organizavimo būdas – kasdienis mokymo proceso organizavimo būdas, kuriuo organizuojama didesnė ugdymo proceso dalis. Nuotoliniu mokymo proceso organizavimo būdu negali būti vykdoma daugiau negu 50 procentų ugdymo procesui skirto laiko;

1.3. kiekvienos klasės konkrečią ugdymo organizavimo trukmę kasdieniu mokymo proceso organizavimo būdu ir nuotoliniu mokymo proceso organizavimo būdu bei jų kaitą nustato mokyklos vadovas;

1.4. organizuojant ugdymo procesą pagrindinio ugdymo programos ir vidurinio ugdymo programos III gimnazijos klasės mokiniams, turi būti užtikrinamos valstybės lygio ekstremaliosios situacijos valstybės operacijų vadovo nustatytos asmenų srautų valdymo, saugaus atstumo laikymosi ir kitos būtinos visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygos.

2. Šis įsakymas įsigalioja 2021 m. gegužės 10 d.

Švietimo, mokslo ir sporto ministrė Jurgita Šiugždinienė